लिरगिरि- धनेस्वर बसुमतारी         गामि खाथिनि नों-आं बानायखुमानाय फिसा गला बेयावनो बायदि मैगंजों लोगोसे अमा बेदरखौबो मोनो। बे गलायावनो साफा-सानै थाव-थेलेफा जोहोलावफोरा मेथाय रोजाबबाय  थायो । आथिखालनि दुंदुं-हाव-हाव क'रना जिउसानि थासारिखौनो। थिक बे समावनो रामोन्दायाबो गिलुं-गिलुंब्लाबो बैसागु रंजानो होननानै अमा बेदर लायनो थांनायाव थाव थेलेफाफोरनि बाथ्राफोरखौनो खोनासनहैलायबाय।         "थासारिफ्रानो गाहाम नंथारलालै फंबाय हालां" थिक बे समावनो मबाइलाव मोनसे मेसेज, नायनानै "नै...नै... फंबाय हालां Hemanta Biswa Sarma या Twitter Account आव मेसेज हरलायबाय। माबा आसामखौनो फिसा-फिसा बाहागो रानजोबबाय" हालांआ बारस'नानै "मा बाहागोलै आदा? जोंहालाय दाखालिसो बि.टि.आर. मोनखायाखै होनबा? दालाय मोनब्लाबो गुबुनफ्रासो मोनसिगोन बे सालाफ्रा जोंनि सेर-सेर आदा सेर मोनफाजोबसिगोनलै।" "बिदि नङालै फंबाय दानि बे क'रना जिउसानि  थासारिखौ लानानैसो माबा माबि जन फोसावदों ग्रिन, रेड, अरेन्स जन खालामदों। दा बेयाव जोंनि बि.टि.आर ओनसोला खैफोद गैयै ग्रिन जनआव गोग्लैदों। बिदिनो धुबुरी, मरिगाव, हाइलाकान्डि बायदिफोरा रेड जनआव गोग्लैदों। मानोना बिसोरना खैफोद गोनां जायगा आरो गुबुन जिल्लाफोरा गुबुन-गुबुन जनाव गोग्लैदों। बेखायनो जोंनि बि.टि.आर. ओनसोलाव गिनांगौद्राय गैलाब्रा लकदाउनावबो  नरमेल जासिगोन। ओंखायनो हायोबा डि.जे बक्स लानानै बैसागु रंजानो हासिगोनब्रा फंबाय, नोंसोर मबाइल इनतारनेतखौनो नाया नालायब्रा ओंखायनो जेबो मिथिथारला।"   "आं सानखाथारदोंमोनलै आदा जोंनियाव जाया-फैया होननानै दाथ' बुंब्लाबो दाय,  फालियाब्लाबो ग'आ। आयेनानो खराथार नालायब्रा। दा एसे नरमेल जाबायब्ला गाहामानो जाबाय आदा।" "सिनथा गैलालै फंबाय जोंनि ओनसोलाव। बाथ्राया नैबेसो बे लकदाउनानो लस खालामजोब्बायना बिसायख'थिआबो फावसायबाय आरो लकदाउनाबो बारायगासिनोसै। नङाबा दाहालागै फावसयाबा बिसायख'थिखौ खुंग्रोनो हाथारसिगौमोन। बिसायख'थियाव  थाइसे-थाइनै रां बुथुमनानै पकेट बुहोनांगौआबो नस्थ जाबाय। बिसायख'थियाव देरहानानै सोरखार दानानै गोगोम बैसागु रंजानांगौखौबो बरबाद खालामजोब्बायलै जोंना गुजरातनि सारआ ।" "हा नङाबा माथो आदा, नाथायबा मडि साहाबा मोजांखौनो खालामदोंलै लोगोसे political आवबो plus point जाबाय बेहासो । जोंनासो गुलाइ-गुजाय गोदान  गोरोबथा जादोंब्लाबो। खैफोद फैयोब्ला फारफ्रोमथिंबो फैयो होननायफोर बादिलै आदा मा खालामनो बिहाजो लायनायनि सान, खालार, रादाय खानायानो लकदाउननि  थाखायनो गासैबो फावसाय जाबालै आदा दारमासदिनि खरसफोरा जाखाजोबथारबायमोन। बेखायनो तेनसनजोंनो बोराइ-बुरि सानैजों सानफ्रामबो मोनाबिलियाव बैसागुलै आदा मिनिथावना-बोराबथावना ।" रामोन्दाया खोनामारनो थाव थेलेफाफोरनि बाथ्राफोरखौ बिखायाव गथि-गथि लानानै लोगोआव बेदरबो लानानै ब्लद थांगारबाय।     जौजोंनो गफबनानै थाग्रा रामोन्दाया बिसि डिलिभारिखौनो गारबोनानै गामिनि लोगोफोरजों बैसागु रंजानोसो दंहैगारो गामि खाथिनि दैसा रुगुंनि फांसे बिफांनि सिंआव। नांस्रोखानाय रामोन्दाया गलायाव मोनबोनाय थाव थेलेफाफोरनि बाथ्राफोरखौ सावलेगासिनोसै। "नोंसोरथ' पुलिस-मिलिटारि गिनानै थाव-बानलु गैयाब्लाबो ग'लायाव थाङालै। बोरै रुयै-रुयै जानो हायोब्रा खमसेखमथ'  मैगं लायथावथाव दानि थासारिफोरनि खौरांफोर लाहैनो थांनांगौब्रा गलाफोराव।" नांस्रोजोबखानायसो सासे बारस'नानै बुंह'रो "बिदि नङालै आदा रामोन्दा बे बुहुमनि सुबुंफोरखौनो गिग्लुंहोजोबनाय क'रना जिउसाजों गेले जाया नामाब्रा? गेदेर-गेदेर हादरफ्रानो गिनायाव जोंनि फिसा गामिया गियालासे थाजायो? थैनो फाग्ला-फाग्लानो ओरैनोबा गिगौमानि ग'गौ।" रामोन्दाया बारस'नानै "थोर...आदुवाफोर थैगोनबा ब'बाव, थैनांगौबा सौथुनानैब्लाबो थैयोलै। थैनायखौ गिनो नङा। नोंसोर खौरां बिलाइ , इनतारनेत नाया नालायब्रा, दैखरनि एम्बुगोजा लरग'फोरा। बै गलायाव हालांमोनहा राइज्लायगासिनो नेत नायै-नायै। क'रना जिउसानि  फोसावनाय लकदाउनाव जोंनि ओनसोलाव नरमेल जाबायनोलै बे धुबुरी, मरिगाव, हाइलाकान्डि माखासे जिल्लाफोरासो खैफोद गोनां। मानोना रेड जन। जोंनिया नाथायबा खोथा गैया नरमेल, माने ग्रिन जन जाबायब्रा। नोंसोर खौरांखौनो लाया खालि जौ, खालि जौ। आंबादि जानागौब्रा लोंनोबो, जानोबो बेरायनानै खौरांबो लानो हायो। मा धन्टा लकदाउन बेलाय ? बिदि न' सिंआव हाबसोनानै बिसि संनाय ओंखामखौ जमबाय थाब्ला सोर खौरां होफैनोलै। आंखायसो लाखुमा-सिखोमा गैयै गेबें गोसोनि मानसिखायसो फंबायफोरा मिथिथों होननानै खोनथाबायसै " थेमब्राया बुंहरगारो थब्लंनो— "हाबाब... आदा बे हालांमोननि खोथाफ्रा बारा लाजाथारा खुगाफ्रानो दाव खिथु जाग्रासो बिसोरना। आं बारा फोथायालै जौसाइब्लाबो नाथायबा। हालांना बिहामजो लायनांगौआ फावसाय जादों बे हले नंथारगौ।" नंनायालाय नंगौलै फंबायमोन माब्लाबा-माब्लाबा सिखावाबो सादु जायो नालायब्रा। सानआबो हाबलांनोसैलै फंबायमोन। दोंनैसो बाज्ल'नानै गयिंसैलै!बैसागु...बैसागु...।" थिक बे समावनो पुलिस गारिनि इमारजिन्सि सोदोब खोनाबाय गामि गेजेराव। खाथिनिफ्राय-खाथिसिन खोनानाय मोननानै लामफैथा होगारबाय रामोन्दा मोनहा।       मोनाबिलि 6:30 रिंगा गामिया सिरि निजोम । मानोना बोथोर गाज्रिखाय बैसागुब्लाबो थाबैनो न'आव हाबो बयबो। बे समाव गिसि देहाजों लासै-लासै हाबफैयो थेमब्राया बिसिखौ नुमारनो सोंगारबाय— "बिमा...ओइ बिमा...पुलिसफोरा सोर-सोरखौ लांमारखो ? नोंबो बुजादों नामा?" "मा राव जाखो बेलाय सिथोर-बाथोरलाय मानि मा जानायनि पुलिस फैनांगौ नांग्रा-नांग्रालाइ। नोंहालाय बहाथो होसोजानानै दासो गलि लाफैखो बोथोर गाज्रिफ्रावलाय।" "इसलै बिमा दहायलाय माथो पुलिस गारिनि एव... एव...सोदोब गाबनाय!  बेखौनो गिनानै दैसा बारगुलाइलांबाय आदा रामोन्दामोनजों।" बिसिया मिनिनानै "थोर आवसाव नुवागारा खोनानायखौ गनायबायो नामा। सन्देह होननाय सोदोबा बेसेबां मानसिनि खहा खालामो। दाबो मिथिया नों बोरायलायनानै। हनै...रामोन्दा बिसियासो मोदोम गोर्लैया बारा जानानै डाक्टरनाव लांनो 108 सो फैनायानो। मा जाबावगोन नोंसोरजोंलाय। सानफ्रामबो लोंनायजोंनो बिसि-फिसा मिथिला बिदियावनोथ' बांगाल-जुंगाल होवाफोरजों दोनखारलांजायो नोंसोरबादिया" "इसलै... बिमा नोंबोजे सान्स मोननायावनो दान्स मारिलायबाय।"                     ★★★